[pic] | EUROOPAN YHTEISÖJEN KOMISSIO |

Bryssel 30.4.2007

SEK(2007) 547

KOMISSION YKSIKÖIDEN VALMISTELUASIAKIRJA Liite KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE SEKÄ ALUEIDEN KOMITEALLE

kuudennen ympäristöä koskevan yhteisön toimintaohjelman väliarvioinnista VAIKUTUSTENARVIOINNIN TIIVISTELMÄ

{KOM(2007) 225 lopullinen}{SEK(2007) 546}

Tiivistelmä

Tämä vaikutustenarviointi liittyy komission tiedonantoon kuudennen ympäristöä koskevan yhteisön toimintaohjelman (kuudennen ympäristötoimintaohjelman) väliarvioinnista.

Kuudes ympäristötoimintaohjelma, joka on laadittu kymmenen vuoden ajanjaksolle, on toiminut EU:n ympäristöpolitiikan kehyksenä vuodesta 2002. Tämän jälkeen on otettu käyttöön useita toimia ja täytäntöönpano on alkanut. Useimmista toimenpiteistä on kuitenkin vielä liian varhaista nähdä tuloksia, koska täytäntöön pannuista toimenpiteistä johtuvat muutokset ympäristössä näkyvät yleensä hitaasti: tämä kuuluu ympäristöpolitiikan luonteeseen.

Kuudennen ympäristötoimintaohjelman väliarvioinnilla on kaksi tavoitetta: (i) varmistaa, että kuudennen ympäristötoimintaohjelman loppujaksolla (vuoteen 2012) on käytössä yhteisön toimintakehys, joka kohdistuu oikeisiin ympäristöhaasteisiin ja painopistealueisiin, ja (ii) varmistaa, että kuudennen ympäristötoimintaohjelman loppujaksolla yhteisön toimintakehykseen perustuvilla aloitteilla vastataan ympäristöhaasteisiin tehokkaimmalla ja tuloksellisimmalla tavalla uudistetun kestävän kehityksen strategian ja komission paremman sääntelyn politiikan kaltaisten EU:n politiikkojen ja strategioiden mukaisesti.

Vaikutustenarvioinnissa arvioidaan politiikan kolmea keskeistä lähtökohtaa kuudennen ympäristötoimintaohjelman väliarvioinnissa. Ensinnäkin ympäristön nykytilaa. Toiseksi poliittista kontekstia, jonka osana EU:n ympäristöpolitiikkaa on kehitettävä. Kolmanneksi syvemmältä kumpuavia ongelmia jo saavutetun edistyksen valossa.

Ympäristön nykytilan arvioinnista käy ilmi, että kasvihuonekaasupäästöt kokonaisuudessaan kasvavat ja ilmastonmuutokseen liittyvien sääilmiöiden taloudellinen vaikutus on merkittävä. Biologisen monimuotoisuuden heikkeneminen jatkuu huolestuttavalla vauhdilla. Ilmansaasteista aiheutuu terveyshaittoja sadoille tuhansille eurooppalaisille vuosittain. Maaperä huononee yhä nopeammin kaikkialla EU:ssa, ja tällä on kielteisiä vaikutuksia ihmisten terveydelle, ekosysteemeille ja ilmastonmuutokselle – sekä talouden suorituskyvylle ja elämänlaadulle. EU:n nykyiset tuotanto- ja kulutusmallit ovat yleisesti kestämättömiä. Luonnonvaroja käytetään nopeammin kuin ne uudistuvat. EU on kaukana tavoitteestaan irrottaa talouskasvu luonnonvarojen käytöstä aiheutuvista kielteisistä vaikutuksista: jos luonnonvarojen käyttö pysyy ennallaan, ympäristön tilan huonontuminen ja luonnonvarojen ehtyminen jatkuvat entiseen tahtiin.

Yhteisön ympäristöpoliittisen toimintakehyksen poliittista kontekstia määrittävät – muun muassa – EU:n kestävän kehityksen strategia, Lissabonin strategia ja komission paremman sääntelyn politiikka. Kuudes ympäristötoimintaohjelma muodostaa EU:n kestävän kehityksen strategian ympäristöulottuvuuden ja Lissabonin strategia edistää merkittävästi kestävän kehityksen kaikenkattavaa tavoitetta keskittymällä pääosin toimiin ja toimenpiteisiin, joilla pyritään lisäämään kilpailukykyä, talouskasvua ja työpaikkojen luomista. EU:n kestävän kehityksen strategiassa todetaan seuraavaa: "Ympäristön hyväksi ehdotettujen ja hyväksyttyjen toimenpiteiden on lisäksi oltava sopusoinnussa kestävän kehityksen taloudellisen ja sosiaalisen ulottuvuuden tavoitteiden kanssa ja päinvastoin". Vuonna 2005 komissio antoi tiedonannon "Parempaa sääntelyä kasvun ja työllisyyden edistämiseksi Euroopan unionissa". Sen perustana on komission vuonna 2002 tekemä aloite sääntelyn parantamisesta, ja sillä "vahvistetaan paremman sääntelyn myönteisiä vaikutuksia kasvuun ja työllisyyteen ottaen samalla edelleen huomioon sosiaaliset ja ympäristöön liittyvät tavoitteet ja edut, joita parempi sääntely tuo kansalaisille ja kansallisille viranomaisille parantuneen hallinnon myötä".

Euroopan parlamentti ja neuvosto hyväksyivät 18. joulukuuta 2006 Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (seitsemäs tutkimuspuiteohjelma) vuosiksi 2007–2013. Seitsemännestä tutkimuspuiteohjelmasta saadaan arvokasta ympäristöalan tutkimustietoa kuudetta ympäristötoimintaohjelmaa varten mm. ilmastonmuutoksesta, luonnonvarojen ja ihmisen aikaansaamien resurssien kestävästä hoidosta, biologisesta monimuotoisuudesta ja ympäristöteknologioista.

Vaikka kuudes ympäristötoimintaohjelma hyväksyttiinkin jo neljä vuotta sitten, on vielä liian aikaista nähdä merkittäviä tuloksia sen osana käyttöönotetuista toimenpiteistä. Vaikutustenarviointi paljastaa seuraavat kolme merkittävää ongelmaa, jotka voivat lähiaikoina haitata tehokkaita ja tuloksellisia pyrkimyksiä kuudennen ympäristöohjelman tavoitteisiin:

- ympäristöasiat sisällytetään heikosti muihin politiikan osa-alueisiin

- olemassa oleva täytäntöönpanovaje, ja

- kansainvälisen yhteistyön riittämättömyys

Vaikutustenarvioinnissa määritetään kolme mahdollista vaihtoehtoa kuudennen ympäristötoimintaohjelman välitarkistukseen:

- nykyiseen kehitykseen perustuva skenaario ("business as usual"). Tässä vaihtoehdossa komissio säilyttää kuudennen ympäristötoimintaohjelman ympäristöpoliittisen päätöksenteon kehyksenä vuoteen 2012 asti. Vaihtoehto ei edellytä lainsäädännön muuttamista. Kuudennen ympäristötoimintaohjelman loppuvuosina komissio tekee aloitteita ohjelman täytäntöönpanon edistämiseksi. Tällaisiin aloitteisiin kuuluisivat esimerkiksi toimenpiteet, joilla varmistetaan seitsemän temaattisen strategian täytäntöönpano, Kioton pöytäkirjan mukaisten kansainvälisten sitoumusten täyttäminen, biologista monimuotoisuutta koskevan yhteisön tiedonannon täytäntöönpano, teollisuuspäästöjen lainsäädäntökehyksen uudelleentarkastelu, REACH-asetuksen (kemikaalit) täytäntöönpano sekä ympäristön pilaantumisen ehkäisemisen ja vähentämisen yhtenäistämiseksi annetun direktiivin (IPPC) tarkistus;

- vaihtoehto, jossa kuudes ympäristötoimintaohjelma säilytetään EU:n ympäristöpoliittisen päätöksenteon kehyksenä, mutta siinä keskitytään erityisesti joihinkin näkökohtiin sen varmistamiseksi, että "ympäristötavoitteisiin, joiden pitäisi kohdistua ympäristöalalla saavutettaviin tuloksiin, päästään tehokkaimmin ja asianmukaisimmin käytettävissä olevin keinoin" kuten kuudennen ympäristötoimintaohjelman 2 artiklan 3 kohdassa vaaditaan. Tässä vaihtoehdossa kuudetta ympäristötoimintaohjelmaa, sellaisena kuin se on, pannaan edelleen täytäntöön, mutta erityistä huomiota kiinnitetään kansainvälisen yhteistyön lisäämiseen, poliitikkojen yhdentämisen parantamiseen, paremman sääntelyn periaatteiden lujittamiseen uutta lainsäädäntöä kehitettäessä ja nykyistä lainsäädäntöä muutettaessa; sekä täytäntöönpanon ja tiedottamisen parantamiseen, ja

- skenaario, jossa yhteisön toiminnalle kehitetään uusi kehys. Tämä uusi yhteisön toimintaohjelma muodostaisi uuden yhteisön toimintakehyksen sellaisiin erilaisiin ympäristöhaasteisiin vastaamiseksi, jotka eivät nyt kuulu vuoteen 2012 jatkuvaan kuudenteen ympäristötoimintaohjelmaan. EU:n tulevat ympäristöpoliittiset aloitteet perustuvat tähän uuteen yhteisön toimintakehykseen.

Tehokkuuden, tuloksellisuuden ja johdonmukaisuuden vuoksi komissio pitää parhaana toista vaihtoehtoa.

Seuranta ja arviointi ovat keskeisiä välineitä kuudennen ympäristötoimintaohjelman menestyksen arvioimisessa. Jatkuvan, kohdistetun seurannan sekä indikaattoreiden ja arviointien arvioinnin avulla komissio antaa tarkemman raportin kuudennen ympäristötoimintaohjelman täytäntöönpanon loppuarvioinnissaan ohjelman lähestyessä loppuaan vuonna 2012.